Trane vloei toe seun oorprosteses kry | Netwerk24
Trane vloei toe seun oorprosteses kry
17 Februarie 2017 08:51
Tylor Baker glimlag Donderdag by die Groote Schuur-hospitaal. Hy is sonder ore gebore (sien foto agter hom) en het pas prostetiese ore ontvang danksy spesialiste en die Fuchs-stigting wat saamgewerk het. Sy ma, Dedre Doolabh, is links. Foto: Lulama ZenzileNiemand sal Tylor Baker (15) ooit weer spot of verneder omdat hy nie ore het nie, want ’n span spesialiste en weldoeners het ’n “wonderwerk laat gebeur”.Die trane het Donderdag by die Groote Schuur-hospitaal geloop toe Tylor, van die Strand, wat doof en sonder ore gebore is, vertel hoe dit voel om nou spesiaal gemaakte silikoonprosteses te dra.Hy is een van drie uit elke 10 000 kinders wat sonder ore gebore word en sy ma, Dedre Doolabh, vertel hoe genadeloos haar seun gespot is.Dr. Estie Meyer, ’n oor-neus-en-keelspesialis by die Groote Schuur-hospitaal, sê Tyler het haar gevra vir ore en hoewel sy niks kon belowe nie, het sy belowe om te probeer. Sy het voorheen vir hom ’n been-geankerde gehoortoestel ingeplant.Dié toestel werk anders as ’n tradisionele gehoorapparaat en as ’n kogleêre inplanting deurdat klank deur middel van die skedelbeen direk na die koglea in die binneoor gestuur word.Sy het prof. Cules van den Heever, maksillofasiale prostodontis van die Universiteit van Pretoria, genader, maar die koste was baie hoog. Danksy die Fuchs-stigting was die geld egter binne twee weke beskikbaar.Toe ek die eerste keer my nuwe ore sien, was die gevoel onwerklik. Daar is geen manier en woorde om dit te verduidelik nieTylor BakerMeyer het Tylor gevra watter ore hy wil hê en sy antwoord was dadelik sy suster Ha-Lee (18) s’n. Gerrie Booysen van Bloemfontein het ’n afgietsel van Ha-Lee se ore gemaak, wat Meyer as “ ’n kunswerk” beskryf.Van den Heever sê drie maande gelede is drie titaaninplantings weerskante van Tylor se skedel gedoen. Daar is tyd gegun dat die wonde kon genees en die ore wat uit silikoon gemaak is, is dié week geheg. Hy kan dit saans afhaal. Sonder hospitaalkoste het elke oor sowat R62 500 gekos.Meyer verduidelik dit is die eerste keer dat so ’n prosedure by die Groote Schuur-hospitaal gedoen is. Hoewel dit moontlik is om ore uit die kraakbeen van ’n mens se ribbe te maak, is die resultate daarvan verskillend vir mense. Tyler sê oral waar hy gegaan het, het mense altyd na hom gestaar. “Toe ek die eerste keer my nuwe ore sien, was die gevoel onwerklik. Daar is geen manier en woorde om dit te verduidelik nie.”Hy sal nou ook vir die eerste keer ’n sonbril kan dra.Tylor Baker voordat en nadat hy, danksy ’n skenking van die Fuchs-stigting, prostetiese ore aan die Groote Schuur-hospitaal ontvang het. Hy het ook ’n beengeankerde gehoortoestel wat sigbaar is. Foto: Lulama Zenzile
Steyn draf 7000 km kaf met prostese
'Nuwe bene' vir aktiewe Ubuko (8)